РЕШЕНИЕ НА СЪВЕТА
от 13 ноември 2007 година
за даване на разрешение на Кралство Нидерландия да приложи мярка за дерогация от член 193 от Директива 2006/112/ЕО относно общата система на данъка върху добавената стойност
(само текстът на нидерландски език е автентичен)
(2007/740/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
като взе предвид предложението на Комисията,
като има предвид, че:
(1)
С писмо, регистрирано в генералния секретариат на Комисията на 24 ноември 2006 г., Кралство Нидерландия е поискало разрешение за прилагане на специални данъчни мерки в производството на конфекция, каквото по-рано е било дадено за ограничен период с Решение 1998/20/ЕО на Съвета (2).
(2)
В съответствие с член 395, параграф 2 от Директива 2006/112/ЕО Комисията информира другите държави-членки с писмо от 10 юли 2007 г. за отправеното искане от страна на Кралство Нидерландия. С писмо от 17 юли 2007 г. Комисията съобщи на Кралство Нидерландия, че разполага с пълната информация, която смята за необходима за разглеждане на искането.
(3)
Решението би разрешило на Кралство Нидерландия да прилага в производството на конфекция схема за прехвърляне на задължението за плащане на ДДС на данъчните органи от подизпълнителя към шивашката фирма (основния изпълнител).
(4)
В миналото тези решения доказаха, че представляват ефективна мярка за превенция на измамите в сектор, където събирането на ДДС е затруднено поради проблемите с идентифицирането и контрола над дейността на подизпълнителите. Следователно исканата мярка следва да се смята за мярка за предотвратяване на някои форми на избягване и неплащане на данъци в производството на конфекция.
(5)
Въпреки това поради факта, че локализирането на производството на конфекция е повлияно от ниските разходи за труд и подизпълнителите лесно се местят от една държава в друга, Кралство Нидерландия следва да проучи и оцени въздействието на тези фактори върху ефективността на дерогацията и да информира съответно Комисията.
(6)
Уместно е мярката да бъде ограничена във времето, за да може Комисията да я оцени въз основа на доклада, предоставен от Кралство Нидерландия.
(7)
Дерогацията няма неблагоприятно въздействие върху собствените приходи на общностите, произтичащи от данъка добавена стойност, нито влияе върху размера на ДДС, начислен на последния етап на потреблението,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 193 от Директива 2006/112/ЕО се разрешава на Кралство Нидерландия до 31 декември 2009 г. да прилага в производството на конфекция схема за прехвърляне на задължението за плащане на ДДС на данъчните органи от подизпълнителя към шивашката фирма (основния изпълнител).
Член 2
До 31 юли 2009 г. Кралство Нидерландия представя на Комисията доклад с цялостна оценка на действието на съответната мярка, по-специално относно ефективността на мярката и всякакви други данни за преместване на подизпълнители от сектора на производството на конфекция към други държави.
Член 3
Адресат на настоящото решение е Кралство Нидерландия.
Съставено в Брюксел на 13 ноември 2007 година.